悟老住慧林
作者：蘇轍
朝代：宋

paragraphs: 能公住嶺南，正觀呼不起。
忠公客中禁，朝恩不爲累。
道人無凈穢，所遇忘嗔喜。
悟公清凈人，心厭紛華地。
慧林虛法席，去有遲遲意。
投身淤泥中，佛法何處是。
引身山林間，過患差無幾。
力小難自欺，心安似無愧。
悟世常失人，違心輒喪己。
徐行勿與較，乘流得坎止。
君看凈因揩，志以直自遂。
殺身竟何益，犯難豈爲智。
去住本由天，毋求亦無避。
相期明且哲，大雅亦如此。